ฟินันซ่าเสิร์ฟกองทุน6เดือนจ่ายสูง3.6%
บลจ.ฟินันซ่า คาดดอกเบี้ยขยับ แนะลงทุนตราสารหนี้ ส่งกองทุน 6 เดือนขายวันนี้- 23 ก.ย. ผลตอบแทนสูง 3.6% ต่อปี
17 ส.ค. 2554

บลจ.ฟินันซ่า คาดดอกเบี้ยขยับ แนะลงทุนตราสารหนี้ ส่งกองทุน 6 เดือนขายวันนี้- 23 ก.ย. ผลตอบแทนสูง 3.6% ต่อปี
นายธีรพันธุ์  จิตตาลาน  กรรมการบริหารและประธานเจ้าหน้าที่บริหาร  บริษัทหลักทรัพย์จัดการกองทุน (บลจ.) ฟินันซ่า เปิดเผยว่า  บริษัทยังคงแนะนำลงทุนระยะสั้นสำหรับตลาดตราสารหนี้  เนื่องจากคาดว่าอัตราดอกเบี้ยนโยบายจะถูกปรับขึ้นอีกจากระดับปัจจุบันที่ 3.25% จากแรงกดดันจากภาวะเงินเฟ้อภายในประเทศ โดยอัตราเงินเฟ้อทั่วไปอยู่ที่ 4.08% ในเดือนก.ค.2554  
บริษัทจึงออกกองทุนเปิดฟินันซ่าตราสารหนี้พลัส 6เดือน5 (FAM FIP 6M5) ให้ประมาณการผลตอบแทน 3.6 % ต่อปีอายุประมาณ 6 เดือน เสนอขายถึงวันที่ 23 ส.ค.2554 จองซื้อขั้นต่ำ 2,000 บาท มั่นใจผลตอบแทนน่าสนใจเมื่อเทียบกับกองทุนอื่นในลักษณะเดียวกัน โดยในเดือนที่ผ่านมาตัวเลขประมาณการที่เห็นสำหรับ 6 เดือนจะเป็น 3.1-3.55% ต่อปีเท่านั้น
กองทุนจะพิจารณาลงทุนในตราสารแห่งหนี้ ตราสารทางการเงินและหรือเงินฝากของภาครัฐและเอกชนทั้งในประเทศและต่างประเทศ โดยจะลงทุนในเงินฝากธนาคารต่างประเทศสกุลเงิน CNY (ICBC, BOC HK or Macau or KBANK.)  ตั๋วแลกเงินบริษัท ดับเบิ้ล เอ, บริษัทบัตรกรุงไทย, บริษัทเอเชียเสริมกิจลีสซิ่ง, บริษัท อุตสาหกรรมโรจนะ, บริษัท พฤกษา เรียลเอสเตท และบริษัท ควอลิตี้เฮ้าส์ และตั๋วเงินคลังหรือพันธบัตรธนาคารแห่งประเทศไทย  อัตราผลตอบแทนมีการป้องกันความเสี่ยงจากอัตราแลกเปลี่ยนสกุลเงิน CNY เป็นเงินบาทแล้ว